
	Παρουσίαση του βιβλίου
της Ελένης Σιούφτα
η μουντζούρα του Αντρέα

στο Σπίτι της Κύπρου

Παρουσία του Πρέσβη της Κυπριακής Δημοκρατίας, κ. Κυριάκου Κενεβέζου, πραγματοποιήθηκε, την Τρίτη 23 Οκτωβρίου 2018, στο Σπίτι της Κύπρου, η παρουσίαση του βιβλίου της Ελένης Σιούφτα, με τίτλο Η μουντζούρα του Ανδρέα, που κυκλοφορεί από τις Εκδόσεις Αφή.
Με υπότιτλο Όταν μια κίτρινη κουκκίδα μπορεί να είναι η αρχή της δημιουργίας, το βιβλίο, που απευθύνεται σε παιδιά, αλλά και σε μεγάλους, προσφέρει μία εικαστική απάντηση στο προαιώνιο ερώτημα «Τι είναι Θεός;», υπενθυμίζοντας στον αναγνώστη ότι το χάρισμα της δημιουργίας για ένα παιδί με ειδικές ικανότητες, μπορεί να είναι μία μόνο κίτρινη κουκκίδα, η οποία στη δική του δημιουργική φαντασία μπορεί να σημαίνει έναν ολόκληρο κόσμο.
Η εικονογράφηση του βιβλίου έγινε από 40 καλλιτέχνες, καταξιωμένους στον χώρο της ελληνικής και κυπριακής μουσικής σκηνής, αφιλοκερδώς, αφού τα καθαρά έσοδα από τις πωλήσεις του βιβλίου αποδίδονται στον Παγκύπριο Σύνδεσμο για παιδιά με καρκίνο και συναφείς παθήσεις «Ένα Όνειρο μια Ευχή».

Την Ελένη Σιούφα καλωσόρισε στο Σπίτι της Κύπρου η Μορφωτική Σύμβουλος δρ Νάντια Στυλιανού, η οποία, προλογίζοντας το βιβλίο, ανέφερε ότι μέσα από διάφορα σχήματα και χρώματα, ο αναγνώστης ταξιδεύει σε ένα ιδιαίτερο ταξίδι αυτογνωσίας, το οποίο καταλήγει σε ένα μικρό σημαδάκι, μια κουκκίδα στην κλίμακα των αξιών των ταπεινών πραγμάτων, γιατί, όπως επεσήμανε, το μεγαλειώδες το ανακαλύπτουμε, πολλές φορές, στα μικρά και ταπεινά πράγματα, σε αυτόν τον «κόσμο τον μικρό τον μέγα».
Για το βιβλίο μίλησε ο ακαδημαϊκός, εκδότης κ. Μίμης Α. Σοφοκλέους, ο οποίος, παραθέτοντας τον γνωστό στίχο του Κύπριου ποιητή Μιχάλη Πασιαρδή, συμφώνησε ότι στην «ποιητική» της μουντζούρας του Ανδρέα, «το λλίον ένι το πολλύν», χαρακτηρίζοντας την Ελένη Σιούφτα ως τη γητεύτρα του μεγάλου [του υψηλού] στο μικρό. Εξαίροντας τη αντισυμβατική, δημιουργική τόλμη της συγγραφέως και τη γενναιόδωρη σύμπραξη των μουσικών, που συνέβαλλαν, καταθέτοντας την προσωπική τους «αλήθεια», στην εικονογράφηση, ο κ. Σοφοκλέους κατέληξε ότι το βιβλίο αποτελεί μια πνευματική συγκρότηση του συναισθήματος.
Κατά την αντιφώνησή της, η κ. Σιούφτα, εμφανώς συγκινημένη, αφού ευχαρίστησε όλους όσοι συνέβαλαν στη συγγραφή, την εικονογράφηση, την έκδοση και την παρουσίαση του βιβλίου της, ευχήθηκε, από καρδιάς: η μουντζούρα του Ανδρέα να σας δώσει ό,τι μου πήρε για να τη φτιάξω. Ό,τι μου πήρε, αλλά με γέμισε.
Στο πλαίσιο της εκδήλωσης, οι τραγουδοποιοί Παντελής Θαλασσινός, Αντώνης Μιτζέλος και Χάρης Πανόπουλος, οι οποίοι συμμετείχαν στην εικονογράφηση του βιβλίου, ερμήνευσαν γνωστά τραγούδια τους, συμπαρασύροντας με τη μουσικότητά τους το ακροατήριο, που τους επιβράβευσε με παρατεταμένο χειροκρότημα.

Η εκδήλωση πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου.

